Doprinos Pompidou Grupe za suočavanje s izazovima vezanim uz usluge prema korisnicima droga koje proizlaze iz pandemije virusa COVID-19

Pandemija virusa COVID-19 glavni je izazov za svaku državu i pogađa sve građane. Sve naše države članice danas se suočavaju s izborima u kojima su u pitanju upravo načela na kojima se temelji Vijeće Europe. Time se testira ispunjava li organizacija svoje zakonske ciljeve zaštite demokracije ljudskih prava i vladavine prava u sadašnjoj krizi. Svi subjekti Vijeća Europe posvećeni su ovom izazovu, pa tako i Pompidou Grupa.

Platforma namijenjena spašavanju života i zaštiti zdravlja

Kao dio aktivnosti u okviru medijske strategije i smjernica Pompidou Grupe (dok. P-PG (2014) 7), Tajništvo će uspostaviti on-line platformu za razmjenu iskustava u rješavanju praktičnih izazova proizašlih iz pandemije virusa COVID-19.

Ovo će biti „živi“ resurs za donositelje odluka i praktičare u sferi politike prema drogama kada trebaju donositi informirane odluke.

U kriznim situacijama ljudska kreativnost često stvara prijeko potrebne ideje za rješenja iz prve ruke. Pompidou Grupa, kao izvor inovacija, može pružiti platformu za objedinjavanje takvih primjera. Može informirati globalnu zajednicu o praktičnim mjerama koje se koriste u cilju zaštite zdravlja ljudi koji koriste drogu i koji su rizični za širenje virusa.

Takva platforma će biti **alat za donositelje odluka i praktičare** koji nude **on-line primjere iz prakse** usmjerene na ublažavanje štetnih učinaka krize COVID-19 i povezanih ograničenja za ljude koji koriste drogu i njihove kontakte.

Sadržaj i struktura

Komplementarno s međunarodnim organizacijama koje pružaju smjernice za odgovarajuću praksu, Pompidou Grupa će pružiti platformu i forum za razmjenu praksi o tome kako ispuniti hitne potrebe ljudi koji konzumiraju drogu i ljudi koji su u izravnom kontaktu s njima. To će pomoći u odlučivanju o aktivnostima usmjerenim na ublažavanje štetnih posljedica krize COVID-19 u odnosu na:

1. pružanje mjera za smanjenje šteta i rizika,
2. usluge vezane uz tretman droga u pritvoru,
3. pokretanje usluga tretmana i rehabilitacije,
4. za vrijeme postojećih ograničenja i s dostupnim resursima koji su često nedovoljni za pružanje vrhunskih usluga.

Tehničke specifikacije

Platforma će biti **otvorenog tipa** radi lakšeg pristupa i širokog dosega. Tajništvo će stalno pretraživati ​​dokumentaciju o postojećoj praksi. Vladina tijela, pružatelji usluga, stručnjaci, organizacije civilnog društva kao i pojedinci koji imaju svoja iskustva, mogu doprinijeti platformi.

Platforma će biti ugrađena u postojeće kanale društvenih medija PG-a kako bi imali dalekosežan domet. Pružit će priliku za prijenos audio-vizualnih kao i pisanih priloga.

Tajništvo će nadgledati poslane materijale kako bi se osiguralo da se neprikladni prijenosi ne pojavljuju na platformi.

Forum za diskusiju pružit će priliku za raspravu o prijavljenim konceptima i iskustvima.

Prikazom vidljive obavijesti o odricanju odgovornosti korisnici će biti jasno informirani o isključenoj odgovornosti za informacije koje dijele na platformi.

Jezici

Bilo bi važno uspostaviti platformu dostupnu na šest jezika: engleskom, francuskom, njemačkom, talijanskom, ruskom, španjolskom, kako bi imali što je moguće više različitih primjera i došli do sudionika iz drugih regija osim govornog područja EN ili FR.

Niti jedan od prenesenih priloga neće biti preveden. Primljeni prilozi bit će prikazani pod odgovarajućim jezičnim odjeljkom.

Partnerstva

Korelacija - Europska mreža za smanjenje šteta aktivna je organizacija civilnog društva s izvrsnom povezanošću s velikim brojem pružatelja usluga „na prvoj liniji“, kao i stručnjacima i dobrovoljnim organizacijama koje djeluju u navedenom području.

PG već dugo ima dobre odnose s ovom NVO-om pri čemu je ostvarena uspješna suradnja. Istražit će se povezivanje s istom kako bi se dobili relevantni doprinosi i osiguralo širenje. Ulažu se napori za pronalaženje partnera za suradnju na području tretmana i rehabilitacije, kao i s kaznenim ustanovama.

Prijevod: HZJZ, Služba za suzbijanje zlouporabe droga.